**INFORMATĪVAIS ZIŅOJUMS**

**Par Latvijas prezidentūras ES Padomē budžeta veidošanas principiem un vadlīnijām**

Pamatojoties uz 2011.gada 15.februāra Ministru kabineta sēdes protokola Nr. 10, 57**.§ (**TA-379-IP) 6.3 apakšpunktā noteikto, Ārlietu ministrija sadarbībā ar ministrijām un Valsts kanceleju sagatavoja un 2011.gada 20.jūlijā iesniedza izskatīšanai valdībā Ministru kabineta rīkojuma projektu par Latvijas prezidentūrai Eiropas Savienības (turpmāk – ES) Padomē 2015.gadā nepieciešamā finansējuma iekļaušanu Ārlietu ministrijas, citu ministriju un Valsts kancelejas budžeta ilgtermiņa saistībās likumprojektā „Par valsts budžetu 2012. gadam”. Jautājuma izskatīšana Ministru kabinetā tika atlikta.

2011.gada 29.novembrī Ministru kabinets lēma **par līdzšinējās prezidentūras koordinācijas darba institucionālās formas maiņu** unjaunas valsts pārvaldes iestādes - Latvijas prezidentūras ES Padomē sekretariāta (turpmāk – sekretariāts) – izveidošanu tiešā ārlietu ministra pakļautībā. Atbilstoši šīs Ministru kabineta sēdes protokola Nr.70, 97**§ (TA-2976-IP) 7.punktam** Ārlietu ministrijai (Sekretariātam) sadarbībā ar Finanšu ministriju un citām atbildīgajām iestādēm saskaņā ar vienotām budžeta izmaksu aprēķina vadlīnijām ir jāprecizē Ārlietu ministrijā iesniegtie budžeta pieprasījumi 2012.-2015.gadam Latvijas prezidentūras ES Padomē 2015.gadā sagatavošanai un nodrošināšanai un **līdz 2012.gada 15.aprīlim jāiesniedz Ministru kabinetā precizētā Latvijas prezidentūras ES Padomē 2015.gadā izdevumu tāme 2012.-2015.gadam**.

Latvijas prezidentūras ES Padomē sekretariāts tika izveidots 2012.gada 1.februārī pēc tā nolikuma apstiprināšanas Ministru kabinetā 2012.gada 17.janvārī (Ministru kabineta 2012.gada 24.janvāra rīkojums Nr. 39), bet darbu faktiski varēja sākt pēc tā direktores iecelšanas amatā 2012.gada 19.martā. Ņemot vērā to, ka Latvijas prezidentūras ES Padomē nodrošināšanai nepieciešamā finansējuma aprēķināšana ir apjomīgs un laikietilpīgs uzdevums, kā arī to, ka ir jāatrisina virkne administratīvu, finansiālu un ar sekretariāta personālu saistītu jautājumu, lai sekretariāts varētu pilnvērtīgi pildīt tam dotos uzdevumus, Ārlietu ministrija lūdz **pagarināt iepriekš minētā uzdevuma izpildes termiņu, paredzot, ka Latvijas prezidentūras ES Padomē nodrošināšanai nepieciešamā finansējuma aprēķini sekretariātam sadarbībā ar ministrijām un Valsts kanceleju ir jāprecizē un jāiesniedz Ministru kabinetā līdz 2012.gada 1.jūnijam.**

Lai nodrošinātu budžeta veidošanas caurskatāmību, kā arī vienotu pieeju prezidentūras budžeta izdevumu aprēķināšanā dažādās valsts institūcijās, **ir izstrādāti Latvijas prezidentūras ES Padomē budžeta veidošanas principi un vadlīnijas**. Minētajā dokumentā ir noteikti vispārīgi principi prezidentūras budžeta sastādīšanai, vadībai un pārraudzībai, identificētas galvenās budžeta pozīcijas un par to plānošanu atbildīgās institūcijas (sekretariāts vai ministrijas), kā arī dotas detalizētākas vadlīnijas attiecībā uz prezidentūras personāla izdevumu plānošanu, darbavietu iekārtošanu, komandējumiem un reprezentācijas izdevumiem. Sastādot prezidentūras budžetu, jāņem vērā, ka prezidentūrai nepieciešamais finansējums lielā mērā būs atkarīgs no Latvijas prezidentūras ES Padomē darba programmas un prioritātēm, kā arī Latvijā notiekošo pasākumu skaita un satura, līdz ar to prezidentūras budžets tiks regulāri precizēts atbilstoši pieņemtajiem lēmumiem par prezidentūras prioritātēm, darba programmu un sanāksmju kalendāru. Prezidentūrai nepieciešamā finansējuma aprēķini tiks precizēti vidēja termiņa un gadskārtējā budžeta likuma sagatavošanas procesa ietvaros.

Pielikumā: Latvijas prezidentūras ES Padomē budžeta veidošanas principi un vadlīnijas uz 11 lpp.

Ārlietu ministra vietā –

izglītības un zinātnes ministrs Roberts Ķīlis

Vīza: valsts sekretārs Andris Teikmanis

Vīza: Latvijas prezidentūras ES Padomē

sekretariāta direktore Inga Skujiņa

19.04.2012.

467

Vineta Kleinberga

Eiropas departamenta

Vispārējo lietu nodaļas 2.sekretāre

Tālr. 67016271, fakss 67828121

e-pasts: vineta.kleinberga@mfa.gov.lv